钦定古今图书集成/理学汇编/字学典/第048卷 > 《宋朱长文墨池编》 > 《释行》
## 钦定古今图书集成/理学汇编/字学典/第048卷 > 《宋朱长文墨池编》 > 《释行》

行书之体，略同于真，至于顿挫盘礡，若猛兽之搏噬；
进退钩距，若秋鹰之迅击。故覆笔抢豪，乃按锋而直
引其腕，则内旋外拓，而环转纾结也。旋豪不绝，内转
锋也。加以掉笔联豪，若石璺玉瑕，自然之理。亦如长
空游丝，容曳而来往；又似虫网络壁，劲而复虚。右军
云：“游丝断而能续，皆契以天真，同于轮扁。”羲之又云：
“每作一点画，皆悬管掉之，令其锋开，自然劲健矣。”